II. 1. 3.  Egyszülős család vagy családtöredék (Bodonyi Edit - Hegedűs Judit)

Egyszülős családról, vagy családtöredékről abban az esetben beszélünk, amikor a szülő egyedül neveli gyermekét. 1970 óta folyamatosan emelkedik az egyszülős családok aránya. Természetesen az egyszülős családdá válás okai között is van különbség: a leggyakoribb a válás miatt esett szét a család – a témával későbbi fejezetben még fogunk foglalkozni –, de valamelyik szülő halála, vagy már a gyermek születésekor az apa hiánya is vezethet ahhoz, hogy a gyermek egyszülős családban nevelkedjen.
Az egyszülős családoknak kisebb százalékát teszik ki az a forma, amikor az apa egyedül neveli gyermekét, hiszen még a mai napig is a bíróság gyakorlata szerint általában az anyának ítélik a gyermekek nevelését és gondozását. Az egyszülős családban nevelkedő gyermekek szocializációjával kapcsolatban joggal felmerülhet a kérdés, vajon mennyire kerül hátrányosabb helyzetbe az egyszülős családban nevelkedő gyermek a teljes családban nevelkedő gyermekkel szemben? E kérdés megválaszolása igen nehéz feladat, hiszen gyakran szembesülünk azzal, hogy a látszólag teljes, de diszfunkcionálisan működő családban nevelkedő gyermek sokkal rosszabb helyzetben van, mint például az édesanyával kiegyensúlyozott, biztonságot közvetítő légkörben élő gyermek. Azonban mégis vannak olyan területek, amelyek miatt az egyszülős családban élő gyermekek esetleg hátrányos helyzetbe kerülnek. Ezek közül néhányat emeltünk ki:

•	Az egyszülős családok lakáskörülményei általában kedvezőtlenebbek, mint a párkapcsolatban élő gyermekes családoké.
•	Hiányzik a szocializációjából az egyik szülői minta (apa vagy az anya szerep).
•	A gyereknek nincs mindkét szülővel bensőséges és rendszeres kapcsolata.
•	Gyakran a hiányzó szülő családjával is megszakad a kapcsolat.

Az egyszülős családok jelenléte társadalmunkban szinte mindennapi jelenséggé vált, amelyet sokan napjaink családmodelljének válságjelenségeként értelmezik. De mi is jellemzi a 21. század családját? – erre a kérdésre keressük a választ a következő fejezetben.